Инвестициехэм япхыгъэ упчIэхэр шъхьаIэу щытыгъэх | АДЫГЭ ДУНАЙ | АДЫГЭ ДУНАЙ | АиФ Адыгея\nАдыгэ Республикэм и ЛIышъхьэу ТхьакIущынэ Аслъан журналэу «Деловая Россия» зыфиIорэм изэхэщакIоу, гупчэу «2025-рэ илъэсым псэущтхэр» зыфиIорэм ипрезидентэу Диана Гуц тыгъуасэ IукIагъ ыкIи журналисткэм иупчIэхэм джэуапхэр къаритыжьыгъэх. Мы журналыр Москва къыщыдэкIы, шъолъырхэм япащэхэм, бизнесым, предпринимательствэм хэщагъэхэм яIофшIэн фэгъэхьыгъэ материалхэр бэу къыхеутых.\nДиана Гуц анахьэу зыгъэгу­мэ­кIыщтыгъэр ыкIи иупчIэ шъхьаIэхэр зыфэгъэхьыгъагъэ­хэр кризисым, санкциехэм ялъэхъан республикэм иэкономикэ изытет, инвестициехэм алъэныкъокIэ шъолъырым амалэу IэкIэлъхэр зыфэдэхэр ары. ТхьакIущынэ Аслъан къызэ­риIуагъэмкIэ, непэрэ уахътэм ехъулIэу Адыгеим ибюджет со­мэ миллиард 17 фэдиз мэ­хъу.\nМы аужырэ илъэсхэр пштэхэмэ, республикэм иэкономикэ инвестициеу къыхалъхьагъэр сомэ миллиарди 140-м ехъу. Шъолъырым къихьэрэ инвесторхэм гумэкIыгъо ямыIэу яIоф рагъэжьэным пае ащ фэIоры­шIэщт площадкэхэр агъэхьазырых, инфраструктурэр зэтырагъэпсыхьэ, проектыр зыща­гъэцэкIэщт чIыпIэхэм гъэстыныпхъэ шхъуантIэр, псыр, электричествэр аращалIэх.\nСыд фэдэрэ лъэныкъокIи административнэ пырыохъу щыIэп.\n«ТэркIэ анахь шъхьаIэр IофшIэпIэ чIыпIакIэхэр къызэ­Iухыгъэнхэр, бюджетым къихьэрэ хэбзэIахьхэм ахэгъэхъо­гъэныр ары. АщкIэ инвесторхэм яшIогъэшхо къэкIо. Шъачэ щыкIорэ экономическэ фо­румым чанэу тыхэлажьэ, зэзэгъыныгъэхэм тащыкIатхэ, ахэр щыIэныгъэм зэрэпхырытщыщт­хэм ыуж тит. Мэхьанэшхо зэт­тырэ лъэныкъохэм ащыщ зе­кIоным хэхъоныгъэхэр ышIын­хэр, инвестициехэмкIэ тишъо­лъыр хъопсагъоу щытыныр. Джащ фэдэу сомэ миллиардым ехъу зыосэ бизнес-инкубатор мы уахътэм тэгъэ­псы, нэмыкI гухэлъхэри тиIэх», - къыIуагъ АР-м и ЛIышъхьэ.\nАдыгеир чIыгулэжь шъолъы­рэу зэрэщытыр къыдалъытэзэ, мы отраслэм IэпыIэгъу зэрэфэхъухэрэр республикэм ипащэ хигъэунэфыкIыгъ. Илъэс зэкIэлъыкIохэм къакIоцI лэжьы­гъэ бэгъуагъэ къызэрахьыжьы­рэр гъэхъэгъэшхоу ылъытагъ. Промышленностым ылъэныкъо­кIи Iофхэм язытет зыпкъ итэу зэрэлъыкIуатэрэм кIигъэтхъыгъ, къэзытхырэр «Адыгэ Макъ».\n«Гухэлъ гъэнэфагъэ зиIэ программэхэм, проектхэм зэ­кIэми тахэлэжьэным сыдигъуи тынаIэ тет, ащкIэ федеральнэ гупчэм тыгурэIо. Хэхъоны­гъэхэмкIэ, къэгъэлъэгъонэу иIэ­хэмкIэ Адыгеир къахэщыныр, щысэ зытырахырэ шъолъырхэм ахэтыныр - джары пшъэрылъ шъхьаIэу зыфэдгъэуцужьырэр», - къыIуагъ ТхьакIущынэ Аслъан.\nЖурналисткэм къытыгъэ нэ­мыкI упчIэхэми АР-м и ЛIышъхьэ игъэкIотыгъэ джэ­уапхэр къаритыжьыгъэх, иIоф­шIэнкIэ анахь мэхьанэшхо зэ­ритырэ лъэныкъохэр къыгъэнэфагъэх.